

**u partnerstvu sa Opštinom Ugljevik**

**Izvještaj o održanom četvrtom mentorskom sastanku u okviru javnog poziva za predaju projektnih prijedloga u sklopu projekta Regionalni program lokalne demokratije na Zapadnom Balkanu (ReLOaD2) u opštini Ugljevik**

U okviru Javnog poziva za organizacije civilnog društva/nevladine organizacije za predaju prijedloga projekata, koji se sprovodi u sklopu projekta „Regionalni program lokalne demokratije na Zapadnom Balkanu“ (ReLOaD2)[[1]](#footnote-1) u saradnji sa Opštinom Ugljevik, u ponedeljak, 18. aprila 2022. godine u terminu od 12:00 do 13:30h održan je četvrti od četiri planirana mentorska sastanka za zainteresovane predstavnike/ice organizacija civilnog društva (OCD). Četvrti mentorski sastanak održan je u prostorijama opštinske uprave i bio je prilika da predstavnici OCD-a sa mentorom javno diskutuju o nedoumicama i dilemama u okviru pripreme projektnih prijedloga.

Termin četvrtog mentorskog sastanka je objavljen na zvaničnoj internet stranici Opštine Ugljevik. Dodatno je poziv za učešće na četvrtom mentorskom sastanku upućen organizacijama civilnog društva i nakon održane obuke u upravljanju projektnim ciklusom (PCM). Četvrtom mentorskom sastanku prisustvovalo je ukupno 6 učesnika/ca (5 predstavnika/ca OCD, od čega dvije žene i tri muškarca).

Na početku mentorskog sastanka, učesnicima je pojašnjena uloga mentora i svrha održavanja mentorskih sastanaka. Tom prilikom je naglašeno kako je uloga mentora **da** **pomogne u otklanjanju dilema i nedoumica koje predstavnici OCD mogu imati tokom pripreme projektnih prijedloga** ali da **uloga mentora nije da na bilo koji način učestvuje u izradi samih projektnih prijedloga**. Istaknuto je takođe da u cilju osiguranja i primjene transparentnog pristupa realizacija mentorstva, konsultacije „jedan na jedan“ sa predstavnicima OCD nisu dozvoljene. Nakon uvodnog predstavljanja svrhe mentorskih sastanaka i planiranog načina rada mentor je dao mogućnost prisutnima na sastanku da iznesu svoje dileme i postave pitanja.

Do održavanja sastanka, tri organizacije su poslale nacrte svojih projekata mentoru, pa su tokom sastanka istaknuti uopšteni prijedlozi za unapređenja, u okviru dole navedenih tema.

Tokom diskusije razgovarano je o sljedećim temama:

1. **Veza projekta sa prioritetnim oblastima iz Javnog poziva**

Mentor je podsjetio kako je u dokumentu Smjernica naznačeno kako prijedlozi projekata trebaju biti usklađeni sa prioritetnim oblastima iz samog Javnog poziva. Veza projektnog prijedloga sa prioritetnim oblastima iz Javnog poziva svakako treba da postoji i posebno se ocjenjuje prema definisanim evaluacionim kriterijima. Učesnicima je ponovo podcrtana obaveznost kreiranja prijedloga projekata u okviru ovih tematskih oblasti.

1. **Popunjavanje matrice logičkog okvira**

Mentor je podsjetio da projekti trebaju biti integrisani kao metodološki set aktivnosti, kreiran da ostvari određene specifične ciljeve i rezultate unutar ograničenog vremenskog okvira.

Kada su u pitanju aktivnosti, radi se o osnovnim koracima i zadacima koje je potrebno izvršiti da bi se postigli željeni rezultati. Projektne aktivnosti trebaju biti grupisane i povezane sa relevantnim projektnim rezultatima, važno ih je što bolje razraditi jer su aktivnosti ujedno i osnova za pripremu projektnog budžeta.

Rezultat mora biti formulisan kao neposredni/materijalni rezultati (roba i usluge) koje projekt daje, a ne kao aktivnost.

Istaknuto je da specifični cilj(evi) ne mogu biti prepisani rezultati ili rezultati spojeni u jednu izjavu, već ishod postignutih rezultata.

U vezi sa popunjavanjem matrice logičkog okvira, učesnicima je naglašeno da obrate pažnju na kolonu polazište i da realno, na osnovu analize i službenih podataka, navedu polazne tačke za pojedine nivoe u matrici logičkog okvira. Dostavljeni primjeri nacrta projekata su u koloni polazišta opisivali opširne opise trenutne situacije u tim sektorima, što je potrebno opisati, ali u okviru obrasca Prijedlog projekta.

Ponovljena je obaveza postojanja vertikalne i horizontale logike u logičkom okviru. Pojašnjena je razlika između preduslova i pretpostavki.

Ponovljeni su osnovni elementi indikatora,posebno kvantitativni elementi. Što se tiče sredstava provjere, objašnjeno je ponovo sa su to dokazi za realizaciju pojedinih indikatora, a ne objašnjenje pojedinih aktivnosti koje će se preduzeti.

1. **Definisanje troškova**

Ponovljene su instrukcije date tokom PCM obuka, da se mogu budžetirati samo projektne aktivnosti, odnosno tražiti samo troškovi neophodni za realizaciju projektnih aktivnosti. Troškovi/budžetske linije moraju biti što preciznije procijenjeni i detaljno raščlanjeni (bez zbirnih budžetskih linija-ukupni troškovi, ostali troškovi, troškovi promocije).

Angažovanje osoblja udruženja i projektnog osoblja mora biti precizno navedeno u danima/mjesecima, po jedinicama mjere, cijeni po jedinici mjere, a ne „po potrebi“, odnosno navođenjem samo ukupne sume.

Na kraju sastanka mentor se zahvalio prisutnim predstavnicima OCD na učešću.

U svrhu transparentnosti, svi zapisnici, uključujući i ovaj, sa održanih sastanaka sa mentorom će biti objavljeni na stranici Opštine Ugljevik. Na ovaj način će se omogućiti da informacije budu dostupne za OCD koje nisu bile u mogućnosti da prisustvuju sastancima sa mentorom.

1. Regionalni program lokalne demokratije na Zapadnom Balkanu (ReLOaD) finansira Europska unija (EU), a provodi Razvojni program Ujedinjenih nacija (UNDP). [↑](#footnote-ref-1)